**Tezat e masterit për diskutim publik të miratuara nga Departamenti i Mësimdhënies në STEAM**

**Me datë 08.04.2025**

|  |  |  |  |  |  |
| --- | --- | --- | --- | --- | --- |
| **Vendimet për DISKUTIM PUBLIK** | | | | | |
| # | **Kandidati** | **Specializimi** | **Tema e punimit** | **Komisioni** | |
| 1 | Leonora Kastrati | Master i Mësimdhënies lëndore me specializim në Fizikë | Zhvillimi i aftësive të të menduarit kritik të nxënësve përmes eksperimenteve në lënden e Fizikës | Kryetar/e | Ruzhdi Kuqi |
| Mentor/e | Sadik Bekteshi |
| Anëtar/e | Jehona Rrustemi |
| 2 | Arteide Haxhijaha | Master i Mësimdhënies lëndore me specializim në Matematikë | Niveli i përvetësimit të simboleve në matematikën e SHFMU | Kryetar/e | Eda Vula |
| Mentor/e | Fahri Marevci |
| Anëtar/e | Vlora Sylaj |
| 3 | Durentina Mazrekaj | Master i Mësimdhënies lëndore me specializim në Matematikë | Ndikimi i strategjive të mësimit të bazuara në lojëra në të kuptuarit e konceptit të plotpjesëtueshmërisë | Kryetar/e | Eda Vul;a |
| Mentor/e | Fahri Marevci |
| Anëtar/e | Hatixhe Ismajli |
| 4 | Kosovare Leci | Master i Mësimdhënies lëndore me specializim në Fizikë | Ndikimi i aplikimit të të mësuarit multimedial në të nxënit e energjisë mekanike tek nxënësit e klasës së gashtë | Kryetar/e | Krenare Nuci |
| Mentor/e | Sadik Bekteshi |
| Anëtar/e | Sylejman Berisha |
| 5 | Blerina Agallari Bytyqi | Master i Mësimdhënies lëndore me specializim në Fizikë | Të nxënit e koncepteve të lëkundjeve, valëve dhe zërit përmes punës eksperimentale në SHML | Kryetar/e | Florent Bunjaku |
| Mentor/e | Skënder Kabashi |
| Anëtar/e | Jehona Rrustemi |
| 6 | Valentina Mehmeti | Master i Mësimdhënies lëndore me specializim në Kimi | Ndikimi i Eksperimentit në të Nxënit e Ndarjes së Substancave të  Përziera me Metoda Fizike | Kryetar/e | Arlinda Damoni |
| Mentor/e | Fatlume Berisha |
| Anëtar/e | Vlora Sylaj |

**Tema**: Zhvillimi i aftësive të të menduarit kritik të nxënësve përmes eksperimenteve në lënden e Fizikës

**Kandidatja:** Leonora Kastrati

**Komisioni:**

1. Prof.asoc.Dr. Ruzhdi Kuqi – Kryetar
2. Prof. Dr. Sadik Bekteshi – Mentor dhe
3. Prof.asst. Dr. Jehona Rrustemi – anëtare

ABSTRAKTI

Në kohën që jetojmë, aftësia për të menduar në mënyrë kritike është kthyer në një komponentë themelore të edukimit modern. Sot kërkohen individë që jo vetëm zotërojnë njohuri faktike por edhe kanë aftësinë për të analizuar, vlerësuar dhe aplikuar informacionin e mësuar në mënyrë të pavarur dhe kreative. Kur ballafaqohen me detyra shkencore, për t'i zgjidhur dhe kuptuar ato, nxënësit duhet të jenë të pajisur me mendim kritik. Por jo të gjithë nxënësit kanë aftësinë për të menduar në mënyrë kritike. Për këtë kërkohet që ata të mbështeten përmes metodave adekuate. Një prej tyre janë eksperimentet në lëndën e Fizikës. Qëllimi kryesor i studimit ishte të kuptohet se a ndikojnë eksperimentet praktike në përmirësimin e aftësive të mendimit kritik te nxënësit. Mostër e hulumtimit ishin 60 nxënës të klasës së shtatë nga SHFMU 'Lidhja e Prizrenit' në Pejë. Mostra është përzgjedhur me metodën e shtresimit. Nxënësit janë ndarë në dy grupe: i kontrollit dhe eksperimental. Grupi i parë ka punuar me metoda tradicionale, frontale të punës ndërsa grupi i dytë i është nënshtruar intervenimit, përkatësisht ka punuar me eksperimente praktike për një periudhë 5 javore në tema të ndryshme mësimore që janë pjesë e kurrikulës së Fizikës për klasën e shtatë. Instrumentet e mbledhjes së të dhënave janë para-testi, pas-testi dhe një pyetësor i cili është aplikuar me nxënësit për të vlerësuar përvojën e tyre të mësimnxënies me ndihmën e eksperimenteve praktike. Rezultatet e hulumtimit treguan se eksperimentet praktike ndikojnë pozitivisht në përmirësimin e aftësive të mendimit kritik të nxënësve në Fizikë [t(30)=-6.760, p ‹ 05]. Gjinia femërore (M=35.11) ka predispozita të tregoj shkallë më të lartë të mendimit kritik në krahasim me gjininë mashkullore (M=24.87) [U=597.500, z=2.282, p‹05. Interpretimi i të dhënave dhe analiza dhe inferenca janë komponentët e mendimit kritik që zhvillohen më shumë me ndihmën e eksperimenteve në lëndën e Fizikës.

**Fjalët kyçe**: mendimi, kritik, eksperimentet, nxënësit, Fizika

**Tema:** Niveli i përvetësimit të simboleve në matematikën e SHFMU

**Kandidati/ja:** Arteide Haxhijaha

**Komisioni:**

1. Prof. Dr. Eda Vula – kryetare
2. Prof. Asst. Fahri Marevci – mentor
3. Prof. Asoc. Vlora Sylaj – anëtare

**ABSTRAKTI**

Simbolet matematikore janë një pjesë thelbësore e gjuhës së matematikës dhe përdoren për të shprehur marrëdhëniet dhe konceptet e ndryshme. Objektivi i këtij hulumtimi ishte për të hulumtuar ndikimin e fjalorit matematikor në të kuptuarit e simboleve matematikore. Ky studim ka për qëllim të shqyrtojë nivelin e përvetësimit të simboleve matematikore nga nxënësit e shkollës së mesme të ulët (SHFMU) dhe të vlerësojë ndikimin e përdorimit të një fjalori matematikor në përmirësimin e këtij procesi. Simbolet matematikore janë një element themelor i gjuhës së matematikës, dhe kuptimi i pamjaftueshëm i tyre shpesh paraqet sfida të konsiderueshme për nxënësit në zgjidhjen e problemeve matematikore. Metodologjia e studimit ishte një hulumtim eksperimental me qasje të kombinuar me zhvillimin e dy testeve, një test fillestar për të vlerësuar nivelin e njohurive të nxënësve për simbolet dhe një test përfundimtar pas ndërhyrjes me fjalorin matematikor. Për më tepër, u përdorën pyetësorë me mësimdhënësit e matematikës për të mbledhur të dhëna mbi sfidat që hasen gjatë mësimdhënies së simboleve dhe mbi nevojën për përdorimin e një fjalori matematikor. Mostra për këtë studim përbëhet nga 92 nxënës nga shkolla fillore dhe e mesme e ulët “Isa Boletini” në Rahovec të ndarë në katër paralele, me përfaqësim nga secila klasë. Të dhënat e mbledhura u analizuan përmes metodave statistikore dhe cilësore. Rezultatet tregojnë se përdorimi i fjalorit matematikor ndikon pozitivisht në përvetësimin e simboleve, duke përmirësuar performancën e nxënësve në detyrat matematikore dhe duke rritur kuptimin dhe vetëbesimin e tyre në përdorimin e simboleve. Ky studim sugjeron se përfshirja e fjalorëve matematikorë në tekste shkollore dhe procesin mësimor është një strategji efektive për të përmirësuar rezultatet dhe lehtësuar komunikimin matematikor në klasë.

***Fjalë kyçe:*** *Simbol, fjalor, gjuhë, konceptet, nocion dhe shënim.*

**Tema:** Ndikimi i strategjive të mësimit të bazuara në lojëra në të kuptuarit e konceptit të plotpjesëtueshmërisë

**Kandidati/ja** Durentina Mazrekaj

**Komisioni:**

Prof. Dr. Eda Vula - kryetare

Prof. Asst. Fahri Marevci - mentor

Prof. Dr. Hatixhe Ismajli - antare

**ABSTRAKTI**

Metodat inovative të mësimdhënies janë zhvilluar me ritme të shpejta për të përmirësuar mënyrën se si nxënësit kanë përvetësuar njohuritë dhe kanë zhvilluar aftësitë e tyre. Duke pasur parasysh rëndësinë e zhvillimit të metodave të reja të mësimdhënies, ky projekt hulumtimi është përqendruar në vlerësimin e ndikimit të mësimit të bazuar në lojëra në përvetësimin e konceptit të plotpjestueshmërisë tek nxënësit e klasës së gjashtë. Përmes metodologjisë kuazi-eksperimentale, është krahasuar efektiviteti i metodës tradicionale me atë të bazuar në aktivitete dhe lojëra jo-kompjuterike, duke u fokusuar në një grup eksperimental dhe një grup kontrolli. Grupi eksperimental është përfshirë në aktivitete dhe lojëra të krijuara për të forcuar kuptimin e plotpjestueshmërisë, ndërsa grupi kontroll ka ndjekur një qasje tradicionale.Të dhënat janë mbledhur përmes testimeve para dhe pas ndërhyrjes, për të matur përmirësimet në performancën e nxënësve në konceptin e plotpjestueshmërisë. Rezultatet janë analizuar për të krahasuar ndryshimet mes grupeve, duke vlerësuar efektin e qasjes me lojëra në përvetësimin e konceptit matematikor. Ky proces ka ofruar një analizë të qartë mbi efektivitetin e strategjive të mësimit të bazuara në lojëra në përmirësimin e aftësive të nxënësve në matematikë. Ky hulumtim ka nxjerrë në pah se si strategjitë e mësimit të bazuara në lojëra kanë ndihmuar në përmirësimin e të kuptuarit të nxënësve në konceptet matematikore si plotpjestueshmëria. Rezultatet kanë dhënë kontribut në përshtatjen e metodave të mësimdhënies, duke rritur efektivitetin e tyre në klasat fillore.

**Fjalët kyçe**: kuazi-eksperimentale, plotpjestueshmëri, mësim i bazuar në lojëra, edukimi matematikor, klasa e gjashtë.

**Tema**: Ndikimi i aplikimit të të mësuarit multimedial në të nxënit e energjisë mekanike tek nxënësit e klasës së gashtë

**Kandidatja:** Kosovare Leci

**Komisioni:**

1. Prof.asst. Dr. Krenare Nuci – Kryetare
2. Prof.Dr. Sadik Bekteshi – Mentor dhe
3. Prof.asst. Dr. Sylejman Berisha – Anëtar

**ABSTRAKTI**

Ky hulumtim ka pasur si qëllim studimin e ndikimit të aplikimit të të mësuarit multimedial në të nxënit e energjisë mekanike tek nxënësit e klasës së gjashtë. Në lëndën e fizikës, nxënësit kanë mësuar një mori dukurish fizike, dhe shumë nga këto dukuri nuk kanë mundur t’i shohim se si ndodhin në të vërtetë, por i kanë parë përmes aplikimit të multimedias, të përgatitur nga mësimdhënësi me qëllim që të krijohet një përshkrim sa më i drejtpërdrejt tek nxënësit, të zhvillohet interesimi dhe të sigurohet vëmendja. Prandaj, hulumtimi ka qenë i rëndësishëm për t'u studiuar, që në të ardhmen mësimdhënësit të zhvillojnë një mësimdhënie më efektive dhe nxënësit të kenë mundësi të marrin njohuri nga burime të ndryshme. Qasja metodologjike në këtë hulumtim ka qenë e përzier (sasiore dhe cilësore). Si model hulumtimi është përdorur hulumtimi kuazi-eksperimental, duke mbledhur të dhënat në situata të natyrshme. Në këtë hulumtim janë përdorur dy situata ku janë identifikuar dy grupe pjesëmarrësish me 60 nxënës (në një shkollë të komunës së Prishtinës); një grup ka shërbyer si grup kontrolli (30 nxënës), dhe grupi tjetër (30 nxënës) si grup eksperimental. Grupi eksperimental ka mësuar njësinë mësimore "Energjia mekanike" përmes metodës multimediale, ndërsa grupi kontrolli ka ndjekur metodën tradicionale të mësimdhënies. Kjo ka lejuar krahasimin e efektivitetit të dy metodave dhe vlerësimin e ndikimit të metodës multimediale në cilësinë e njohurive të nxënësve. Para testi dhe pas testi kanë përmbajtur nga gjithsej 10 pyetje, të cilat janë formuluar duke u bazuar në Taksonominë e Blumit. Për të mbledhur perceptimet e mësimdhënësve, është përdorur një intervistë e strukturuar, e cila ka përfshirë pyetje lidhur me sfidat dhe përparësitë e aplikimit të të mësuarit multimedial në mësimdhënie, si dhe vëzhgimi në orët mësimore në dy grupet e nxënësve.

**Fjalët kyce**: të mësuarit multimedial, nxënësit e klasës së gjashtë, mësimdhënësi, energjia mekanike, mësimi tradicional.

**Titulli i temës:** “Të nxënit e koncepteve të lëkundjeve, valëve dhe zërit përmes punës eksperimentale në SHML”

**Kandidatja**: Blerina Agallari Bytyqi

**Komisioni:**

1. Prof. Dr. Florent Bunjaku – Kryetar
2. Prof. Dr. Skender Kabashi – Mentor
3. Prof. Dr. Jehona Rrustemi – Antare

**ABSTRAKTI**

Puna eksperimentale luan një rol të rëndësishëm në shkencat e natyrës, në veçanti në lëndën e Fizikës, duke ofruar mundësi për zhvillimin dhe të kuptuarit e koncepteve dhe proceseve shkencore. Konceptet e lëkundjeve, valëve dhe zërit përbëjnë një fushë mjaft aplikative dhe të rëndësishme të Fizikës, pasi shumë aspekte të jetës sonë diktohen nga lëkundjet periodike që ndodhin në intervale kohore të përsëritura sikur: lëvizja e një lavjerrësi, valët e dritës për të transmetuar sinjale Wi-Fi, valët e zërit për të komunikuar me të tjerët.

Qëllimi i këtij hulumtimi është të shqyrtojë ndikimin e përdorimit të punës eksperimentale në të nxënit e koncepteve të lëkundjeve, valëve dhe zërit në shkollën e mesme të lartë. Ky hulumtim do të jetë një tregues për rolin dhe rëndësinë e punës eksperimentale në mësimdhënie dhe mësimnxënie, për zhvillimin e të menduarit kritik të nxënësve, nxitjen e kurreshtjes së tyre që dukuritë shkencore aty ku është e mundur të shpjegohen duke u shërbyer me provë, demonstrim apo eksperiment në bashkëpunim me mësimdhënësin. Përmes hulumtimit do të identifikohet sesa përdorimi i teknikave dhe metodave të duhura gjatë procesit mësimor nga ana e mësimdhënësve ndikojnë tek nxënësit në përvetësimin e koncepteve të lëkundjeve, valëve dhe zërit.

Hulumtimi i përket studimit të përzier, duke përdorur metodën e kombinuar: metodën sasiore dhe cilësore. Të dhënat do të mblidhen përmes pyetësorit si instrument hulumtues, që do të realizohet për nxënës, si dhe intervistës që do të zhvillohet për mësimdhënës. Në hulumtim do të marrin pjesë 100 nxënës të klasave të XI-ta në Shkollën e Mesme të Lartë "Gjon Buzuku" në komunën e Prizrenit, dhe pesë mësimdhënës të lëndës së fizikës të kësaj shkolle. Nga ky hulumtim pritet që të grumbullojmë të dhëna, të cilat do u shërbejnë nxënësve, si dhe mësimdhënësve të vërejnë ndikimin e përdorimit dhe përparësive të punës eksperimentale në ngritjen e njohurive të nxënësve për të kuptuarit efektiv dhe të nxënit e koncepteve themelore dhe dukurive të fizikës, me theks të veçantë të dukurive të lëkundjeve, valëve dhe zërit.

**Fjalët ky**ç**e: *lëkundjet, valët, zëri, mësimdhënia, mësimnxënia, puna eksperimentale.***

**Tema:** Ndikimi i Eksperimentit në të Nxënit e Ndarjes së Substancave të Përziera me Metoda Fizike

**Kandidatja**: Valentina Mehmeti

**Komisioni:**

Fatlume Berisha, Prof. Asoc. - mentore

Arlinda Damoni, Prof. Asoc. - kryetare

Vlora Syla, Prof. Asoc. - anetare

# **ABSTRAKTI**

Ky studim synon të hulumtojë ndikimin e eksperimenteve në procesin e ndarjes së substancave të përziera duke përdorur metoda fizike. Përdorimi i eksperimenteve në mësimin e shkencave është thelbësor për të ndihmuar nxënësit të kuptojnë aplikimet praktike të koncepteve teorike. Eksperimenti konsiderohet thelbi i edukimit në lëndën e kimisë, duke u ofruar nxënësve mundësinë për të zhvilluar aftësitë në hartimin, zbatimin, interpretimin dhe raportimin e hulumtimeve shkencore.

Qëllimi kryesor i këtij hulumtimi ishte të analizonte ndikimin e aktiviteteve eksperimentale në përmirësimin e procesit të të nxënit dhe aftësinë e nxënësve për të ndarë substancat e përziera duke përdorur metoda fizike. Ky studim përdori një dizajn hulumtimi kuazi-eksperimental dhe u realizua si një hulumtim në veprim në bashkëpunim me shkollën e mesme të ulët *“Dëshmorët e Vitisë”* në Viti. Mostra, e përzgjedhur në mënyrë të qëllimshme, përfshinte 50 nxënës të klasës së shtatë, të ndarë në një grup kontrolli (25 nxënës) dhe një grup eksperimental (25 nxënës). Mbledhja e të dhënave u realizua përmes paratestit dhe pas-testit si instrumente për analizë sasiore, ndërsa përpunimi i të dhënave u krye me metoda statistikore duke përdorur programin SPSS.

Gjetjet e hulumtimit treguan se përdorimi i eksperimentit pati një ndikim tek nxënësit në ndarjen e substancave nga përzierjet me metoda fizike. Grupi eksperimental shfaqi rezultat të dukshëm dhe përvetësim të njohurive krahasuar me grupin kontroll, duke konfirmuar se eksperimenti është një metodë efektive për të përmirësuar cilësinë e të nxënit në këtë fushë. Këto gjetje forcojnë rëndësinë e punës laboratorike si një element thelbësor në procesin mësimor, duke mundësuar që nxënësit të kuptojnë më mirë rolin e eksperimentimit në të nxënit e ndarjes së substancave të përziera me metoda fizike.

***Fjalët kyçe:*** *Eksperiment, ndarja e substancave të përzirjeve, metodë fizike, Kimi, të nxënit.*